Wen: Taalmonument herdenk 45 jaar met feesnaweek | Maroela Media
Die Afrikaanse Taalmuseum en -monument (ATM) vier vanjaar sy 45ste bestaansjaar. Dié viering skop op 28 en 29 Februarie af met 'n feesnaweek van musiek, stories, kindervermaak en 'n kos- en kunsvlytmark op die wonderskone Paarlberg.
"Die veeltalige en multikulturele program sal Afrikaans in al haar pragtige gedaantes laat pronk," sê Riana Dempers, een van die ATM se geleentheidskoördineerders. "Dis om te verseker dat alle taalliefhebbers dié geleentheid op prettige wyse vier."
Akkedis Band en Die Heuwels Fantasties, albei Afrikaanse rockgroepe, open Vrydagaand se program op 'n energieke noot.
Saterdag, ook Skrikkeldag, se program bestaan uit 'n wye verskeidenheid aktiwiteite en vermaak.
Dit sluit in 'n "45 minute vir Afrikaans"-pretloop deur die pragtige fynbosbedekte berghange, 'n jogasessie, jazzkonsert in die Tuinteater, digkunsklas aangebied deur Diana Ferrus, en 'n uitstalling van opkomende Afrikaanse skrywers se werk in die buiteluggalery.
Terwyl ouers asemskep, word die jongspan deur kinderoppassers vermaak met 'n poppekasvertoning, gesigverf en buitelugspeletjies.
Vermaak op die dag word deur die Jaloersbokkies, V.I.T.O, 'n Nam-Afrikaanse kletsrymer, bobaasstorieverteller Elias P Nel, dansoptredes deur The Unknown Dance Crew, Lungi, Ramon Alexander en Jak de Priester verskaf.
"Ons nooi almal uit om dié gesellige feesnaweek saam met die Taalmonument te vier," het Brown gesê. "Daar sal drank- en kosstalletjies beskikbaar wees en besoekers moet onthou om warm klere en komberse vir die aandvertonings saam te bring."
Kaartjies is by die Taalmonument of Computicket beskikbaar. Vrydag se kaartjies kos R70 per kind onder die ouderdom van 13 en R150 vir volwassenes. Saterdag se kaartjies beloop R40 vir kinders en R80 vir volwassenes. Vir meer inligting bel die Taalmuseum by 021 872 3441 of 012 863 0543.
Al wat jy moet doen om in aanmerking te kom vir 'n gelukstrekking is om jou besonderhede in die kompetisievorm onderaan hierdie artikel in te vul.